Document ID: 31994R0398

ΚΑΝΟΝΙΣΜΟΣ (ΕΚ) αριθ. 398/94 ΤΟΥ ΣΥΜΒΟΥΛΙΟΥ της 21ης Φεβρουαρίου 1994 σχετικά με την τροποποίηση του κανονισμού (ΕΟΚ) αριθ. 3433/91 για την επιβολή οριστικού δασμού αντιντάμπινγκ στις εισαγωγές αναπτήρων τσέπης με πυρόλιθο αερίου που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης, και για την οριστική είσπραξη του προσωρινού δασμού αντιντάμπινγκ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,
την πρόταση της Επιτροπής, που υποβλήθηκε μετά από διαβούλευση στα πλαίσια της συμβουλευτικής επιτροπής, όπως προβλέπεται από τον προαναφερθέντα κανονισμό,
Εκτιμώντας τα ακόλουθα:
Α. Προσωρινά μέτρα (1) Το Συμβούλιο, με τον κανονισμό (ΕΟΚ) αριθ. 3433/91 (2), επέβαλε οριστικό δασμό αντιντάμπινγκ στις εισαγωγές αναπτήρων τσέπης με πυρόλιθο αερίου που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης. Η Επιτροπή, με την απόφαση 91/604/ΕΟΚ (3), έκανε δεκτή την ανάληψη υποχρέωσης που πρότεινε η Thai Merry Co. Ltd, ταϊλανδική εταιρεία παραγωγής, οι εισαγωγές της οποίας εξαιρέθηκαν στη συνέχεια από την κατανομή δασμών αντιντάμπινγκ.
(2) Η Thai Merry Co. Ltd, με επιστολή της 18ης Αυγούστου 1993, απέσυρε την ανάληψη υποχρέωσης. Στη συνέχεια, η Επιτροπή επέβαλε, με τον κανονισμό (ΕΟΚ) αριθ. 2957/93 (4), προσωρινό δασμό στις εισαγωγές εντός της Κοινότητας αναπτήρων τσέπης με πυρόλιθο αερίου που δεν ξαναγεμίζουν, οι οποίοι υπάγονται στον κωδικό ΣΟ ex 9613 10 00 (κωδικός Taric 9613 10 00* 10), καταγωγής Ταϊλάνδης, που παράγονται από την Thai Merry Co. Ltd (συμπληρωματικός κωδικός Taric 8740).
Β. Επακόλουθη διαδικασία (3) Μετά την επιβολή του προσωρινού δασμού αντιντάμπινγκ, η κοινοτική βιομηχανία ζήτησε και έγινε δεκτή σε ακρόαση από την Επιτροπή και γνωστοποίησε τις απόψεις της.
(4) Δεν παρουσιάστηκαν νέα επιχειρήματα όσον αφορά την απόσυρση της ανάληψης υποχρέωσης από την Thai Merry Co. Ltd. Τα σχετικά συμπεράσματα του κανονισμού (ΕΟΚ) αριθ. 2957/93 επιβεβαιώνονται κατά συνέπεια από το Συμβούλιο.
Επιπλέον, το Συμβούλιο δεν έχει λόγους να πιστεύει ότι τα οριστικά συμπεράσματα που συνάχθηκαν κατά την έρευνα η οποία οδήγησε στη θέσπιση του κανονισμού (ΕΟΚ) αριθ. 3433/91 πρέπει να τροποποιηθούν. Κανένα επιχείρημα δεν προβλήθηκε από κανένα μέρος σχετικά με το θέμα αυτό.
Γ. Δασμοί (5) Δεδομένου ότι οι γενικοί δασμοί που εφαρμόζονται σε όλη τη χώρα σύμφωνα με τον κανονισμό (ΕΟΚ) αριθ. 3433/91 βασίζονταν στην κατάσταση της Thai Merry Co. Ltd, η μόνη τροποποίηση του εν λόγω κανονισμού που είναι αναγκαία είναι η κατάργηση της εξαίρεσης της Thai Merry Co. Ltd, από το δασμό αυτό.
Δ. Είσπραξη του προσωρινού δασμού (6) Λόγω της έκτασης του περιθωρίου ντάμπινγκ που καθορίστηκε και της σοβαρότητας της ζημίας που προκλήθηκε στους κοινοτικούς παραγωγούς, είναι επίσης αναγκαίο να εισπραχθούν οριστικά και στο σύνολό τους τα ποσά που έχουν καταβληθεί ως εγγύηση υπό μορφή προσωρινού δασμού αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 3 του κανονισμού (ΕΟΚ) αριθ. 3433/91 καταργείται.
Άρθρο 2
Τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ σύμφωνα με τον κανονισμό (ΕΟΚ) αριθ. 2957/93 εισπράττονται οριστικά.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Φεβρουαρίου 1994.

Labels: 3
17
4
18